માંધાતાએ જમાઈને આશીર્વાદ આપ્યા, જ્યારે દક્ષ પ્રજાપતિએ જામાતાને શાપ આપ્યો. શિવ મહાપુરાણ અને વરાહ મહાપુરાણ અનુસાર દક્ષની દાક્ષાયણી તરીકે ઓળખાતી 27 કન્યા સોમ એટલે કે ચંદ્રની પત્નીઓ હતી. તેમાંથી રોહિણી ચંદ્રને સૌથી પ્રિય હતી. ચંદ્ર રોહિણી પાસે જ રહેતો. એટલે બીજી બહેનો દુઃખી થઈ ગઈ. એ બધી પિતાને શરણે ગઈ. ચંદ્રના રોહિણી પ્રત્યેના પક્ષપાત વિશે ફરિયાદ કરી. દીકરીઓના દુઃખે દક્ષ દુઃખી થયા. તેમે ચંદ્રને સમજાવ્યો કે, ‘તું નિર્મળ કુળમાં ઉત્પન્ન થયો છે. છતાં તને તારા સર્વ આરશ્રતો પ્રત્યે ઓછોવધતો ભાવ કેમ છે? હવે આવું ન કરતો. મારી દીકરીઓને દુઃખી ન કરતો.’ ચંદ્રે પત્નીઓમાં ભેદભાવન ન કરવાની ખાતરી આપી, પણ વચન ન પાળ્યું. રોહિણીમાં આસક્ત બની તેણે અન્ય પત્નીઓ પ્રત્યે દુર્લક્ષ જ સેવ્યું. તેમણે ફરી એક વાર દક્ષ સમક્ષ ધા નાખી. એટલે દક્ષે ફરી ચંદ્રને સમજાવ્યો. ઉત્તમ નીતિનો બોધ આપ્યો. છતાં ચંદ્ર તો એનો એ જ. બોલીને ફરી જતો. એટલે દક્ષ ક્રોધે ભરાયા. જમાઈને શાપ આપ્યોઃ તારો ક્ષય થશે!